CELEX: 32011H0723(05)
Language: mt
Date: 2011-07-12 00:00:00
Title: Rakkomandazzjoni tal-Kunsill tat- 12 ta’ Lulju 2011 dwar l-implimentazzjoni ta' linji gwida wesgħin għall-politiki ekonomiċi tal-Istati Membri li għandhom l-euro bħala l-munita tagħhom

23.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 217/15
            
         RAKKOMANDAZZJONI TAL-KUNSILL
   tat-12 ta’ Lulju 2011
   dwar l-implimentazzjoni ta' linji gwida wesgħin għall-politiki ekonomiċi tal-Istati Membri li għandhom l-euro bħala l-munita tagħhom
   2011/C 217/05
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 136 flimkien mal-Artikolu 121(2) tiegħu,
   Wara li kkunsidra ir-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fl-20 ta’ Ġunju 2011, il-Grupp tal-Euro kellu diskussjoni dwar l-implimentazzjoni tal-linji gwida wesgħin tal-politiki ekonomiċi tal-Istati Membri li għandhom il-euro bħala l-munita tagħhom “l-Istati Membri taż-żona tal-euro”), u rrikonoxxa l-ħtieġa ta' tisħieħ ulterjuri fi ħdan il-Grupp tal-Euro tal-koordinazzjoni tal-politika u tal-monitoraġġ tal-implimentazzjoni tar-rakkomandazzjonijiet indirizzati lil dawk l-Istati Membri li għandhom l-euro bħala l-munita tagħhom.
            
         
               (2)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (3)
            
            
               Fit-13 ta' Lulju 2010, il-Kunsill adotta rakkomandazzjoni fuq il-linji gwida wesgħin għall-politiki ekonomiċi tal-Istati Membri u tal-Unjoni (mill-2010 sal-2014). L-Istati Membri u, fejn relevanti, l-UE kienu mistiedna biex jikkunsidraw il-linji gwida fil-politiki ekonomiċi tagħhom.
            
         
               (4)
            
            
               Fit-12 ta’ Jannar 2011, il-Kummissjoni adottat l-ewwel Stħarriġ Annwali tat-Tkabbir, li kien il-bidu ta’ ċiklu ġdid ta’ governanza ekonomika fl-UE u l-ewwel semestru Ewropew ta’ koordinazzjoni integrata u ex-ante ta’ politika, imsejsa fuq l-istrateġija Ewropa 2020.
            
         
               (5)
            
            
               Fil-25 ta’ Marzu 2011, il-Kunsill Ewropew endorsja l-prijoritajiet għall-konsolidazzjoni fiskali u r-riforma strutturali (bi qbil mal-konklużjonijiet tal-Kunsill tal-15 ta’ Frar u s-7 ta’ Marzu 2011 u b'żieda mal-Istħarriġ Annwali tat-Tkabbir tal-Kummissjoni). Hu saħaq dwar il-ħtieġa li tingħata prijorità lir-restawr ta’ baġits sodi u s-sostenibilità fiskali, lit-tnaqqis tal-qgħad permezz ta’ riformi fis-suq tax-xogħol u li jsiru sforzi ġodda biex jittejjeb it-tkabbir. Talab lill-Istati Membri biex isarrfu dawn il-prijoritajiet f'miżuri konkreti li jiġu inklużi fil-Programmi ta’ Stabilità jew ta’ Konverġenza u fil-Programmi Nazzjonali ta’ Riforma.
            
         
               (6)
            
            
               Fil-25 ta’ Marzu 2011, il-Kunsill Ewropew ukoll stieden lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin għall-inklużjoni fil-Programmi ta’ Stabilità jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (7)
            
            
               F'April u Mejju tal-2011 l-Istati Membri taż-żona tal-euro ppreżentaw il-Programmi ta' Stabilità tagħhom tal-2011 li jkopru l-perjodu 2011-2014 u l-Programmi tagħhom ta' Riforma tal-2011. Dawn il-programmi ġew ivvalutati fl-istess ħin.
            
         
               (8)
            
            
               L-esperjenza tal-ewwel deċennju tal-euro ġeneralment issottolineat il-ħafna benefiċċji tal-munita unika. Madankollu, il-kriżi globali rriżultat fi tnaqqis kbir fl-2009 li tefa' l-PDG taż-żona tal-euro taħt il-livell tal-2006. Waqt li l-2010 rat żieda mill-ġdid fil-PDG, il-livell tal-output xorta għadu anqas milli kien fl-2007. Bħala konsegwenza, il-qgħad fiż-żona tal-euro tela' minn 7,6 % fl-2007 għal 10,1 % fl-2010. Il-finanzi pubbliċi fiż-żona tal-euro marru lura biex b'hekk skattat rieżaminazzjoni sinjifikanti tar-riskji tad-dejn sovran f'uħud mill-Istati Membri taż-żona tal-euro u tfaċċaw riskji għall-istabilità makro-finanzjarja. It-tkabbir issa qed jikrupra, b'diverġenzi fost l-Istati Membri u dan jirrifletti kemm differenzi strutturali kif ukoll ċikliċi. Il-kriżi skattat tnaqqis fl-iżbilanċi makroekonomiċi li kienu żviluppaw qabel il-kriżi. Madankollu, wieħed għad irid jara jekk dan hux biżżejjed u sostenibbli.
            
         
               (9)
            
            
               Il-bilanċi ġenerali tal-gvern fiż-żona tal-euro, bħala medja, bdew jitjiebu fl-2010. Fuq il-bażi tat-tbassir tas-servizzi tal-Kummissjoni għar-rebbiegħa, bl-assunzjoni li l-politiki jibqgħu l-istess, huma mistennija jkomplu jitjiebu fl-2011. Madankollu d-dejn pubbliku se jibqa' tiela' sal-2012. Jekk dan ma jiġix ikkoreġut fis-snin li ġejjin, jista' jpoġġi fil-periklu s-sostenibbiltà fiskali fit-tul minħabba li jkun hemm kombinazzjoni ta' tkabbir potenzjali baxx u żviluppi demografiċi sfavorevoli. Fl-2010, id-defiċit fiż-żona tal-euro naqas għal 6 % tal-PDG, filwaqt li l-proporzjon tad-dejn żdied għal 85,1 % tal-PDG. Skont il-miri tal-Programm ta' Stabilità tal-2011, id-defiċit taż-żona tal-euro se jinżel għal 1,3 % tal-PDG fl-2014 u l-proporzjon tad-dejn se jerġa' jaqbad it-triq tan-niżla, u jmur lura għal taħt il-85 % tal-PDG fl-2014, wara li jkun laħaq il-quċċata fl-2012. Tali triq ta' konsolidazzjoni fiskali taż-żona tal-euro b'mod ġenerali tkun kompatibbli mal-istrateġija tal-ħruġ miftehma u mal-bżonn ta' ritorn lejn finanzi pubbliċi sodi fil-kuntest ta’ rkupru ta’ tisħiħ. L-enfasi ppjanata ta' konsolidazzjoni fuq it-tnaqqis tan-nefqa relattiva għaż-żieda fit-taxxi ssaħħaħ il-possibbiltà li tirnexxi. Madankollu, l-implimetazzjoni effettiva ta’ xi miżuri għad trid tiġi kkonfermata. Barra minn hekk, diversi Stati Membri taż-żona tal-euro dan l-aħħar implimentaw regoli fiskali ġodda jew ħabbru t-tisħiħ ta' dawk eżistenti, imma f'uħud mill-Istati Membri taż-żona tal-euro dawn jistgħu jitolbu miżuri addizzjonali biex ikunu effettivi bis-sħiħ. Fid-dawl tal-popolazzjonijiet li dejjem qed jixjieħu, ir-riformi fil-pensjonijiet u s-sistemi ta' sigurtà soċjali għadhom mhumiex biżżejjed biex jiżguraw sostenibbiltà fiskali ġenerali fit-tul.
            
         
               (10)
            
            
               Ir-rispons tal-UE f'termini ta' politika ġab miegħu titjib fil-funzjonament u l-istabilità tas-sistema finanzjarja. L-isfidi fis-settur finanzjarju f'bosta Stati Membri taż-żona tal-euro jinkludu li l-banek ikunu esposti għal aktar telf fuq l-assi li għandhom f'idejhom jew issikar tal-kundizzjonijiet tar-rifinanzjament tas-swieq, il-kontinwazzjoni tar-ristrutturar u r-rikapitalizzazzjoni tas-settur bankarju. Kif il-kundizzjonijiet fis-settur finanzjarju jistabilizzaw ruħhom, l-appoġġ tas-settur pubbliku lis-settur bankarju ikun hemm bżonn li jiġi gradwalment mitmum, waqt li tingħata l-attenzjoni dovuta liċ-ċirkostanzi partikolari fi ħdan is-setturi bankarji tal-Istati Membri. L-idirizzar ta’ dawn l-isfidi jgħin sabiex jitnaqqsu l-inċertezzi dwar l-obbligi pubbliċi kontinġenti.
            
         
               (11)
            
            
               Hu meħtieġ titjib fil-produttività u l-kompetittività u li jitneħħew impedimenti strutturali għad-domanda domestika privata biex jiżdied il-potenzjal tat-tkabbir taż-żona tal-euro u biex jiġu indirizzati l-iżbilanċi makroekonomiċi fi ħdan iż-żona tal-euro. F'dan ir-rigward, l-Istati Membri taż-żona tal-euro ħabbru numru ta' riformi strutturali fil-Programmi Nazzjonali ta' Riforma tagħhom. Madankollu, għad hemm nuqqasijiet dwar miżuri meħtieġa biex jitjieb il-funzjonament tal-prodott tagħhom fis-swieq tax-xogħol, l-aktar fis-setturi tas-servizzi, il-konsolidazzjoni fiskali li tiffavorixxi t-tkabbir, u sistemi ta' ssettjar tal-pagi.
            
         
               (12)
            
            
               Sabiex jiġi żgurat il-funzjonament tajjeb tal-EMU, l-Istati Membri taż-żona tal-euro huma taħt obbligu partikolari biex iqisu l-politiki ekonomiċi tagħhom bħala kwistjoni ta' interess komuni minħabba l-potenzjal ta' effetti kollaterali (spillover effects) fost il-pajjiżi li qed jużaw munita komuni. Għalhekk, irriżultat neċessarja reviżjoni mill-qiegħ tal-koordinazzjoni tal-politiki ekonomiċi fil-livell tal-UE u taż-żona tal-euro fid-dawl tal-kriżi u tal-isfidi preżenti. Iċ-ċiklu annwali integrat tas-sorveljanza minqux fis-“Semestru Ewropew”, il-qafas imsaħħaħ tal-governanza ekonomika, il-ħolqien ta' Bord Ewropew għar-Riskju Sistemiku u l-aġenziji Ewropej ta' superviżjoni, u l-Mekkaniżmu Ewropew ta' Stabilità huma elementi essenzjali li wħud minnhom għad iridu jiġu adottati u/jew implimentati bis-sħiħ. Il-“Patt Euro Plus” isaħħaħ ulterjorment dan il-qafas.
            
         
               (13)
            
            
               Il-Kummissjoni vvalutat il-Programmi ta' Stabilità u l-Programmi Nazzjonali ta' Riforma, tal-Istati Membri taż-żona tal-euro, fejn ikkunsidrat il-ħtieġa biex tissaħħaħ il-governanza ekonomika ġenerali taż-żona tal-euro. Hi tqis li hu meħtieġ li kulħadd jimxi strettament mal-miri baġitarji, b'tisħiħ f'uħud mill-Istati Membri taż-żona tal-euro, u aktar miżuri biex jissaħħu r-regoli fiskali u s-sostenibbiltà. Għandhom jittieħdu wkoll passi addizzjonali biex titjieb is-sostenibbiltà finanzjarja, riformi fit-taxxa li huma favur it-tkabbir u miżuri ta' miżuri ta' konsolidament, il-mekkaniżmi għall-issettjar tal-pagi, il-kompetizzjoni fis-setturi tas-servizzi, u ll-implimentazzjoni tal-Patt Euro Plus,
            
         B’DAN JIRRAKKOMANDA li l-Istati Membri li l-munita tagħhom hi l-euro jieħdu azzjoni fil-perjodu 2011-2012 biex:
   
               1.
            
            
               Jimxu strettament mal-miri baġitarji kif stabbiliti fil-Programmi ta' Stabilità tal-2011 kif ukoll fil-Memoranda ta' Ftehim fl-Istati Membri li jirċievu assistenza finanzjarja tal-UE/FMI u, fejn applikabbli, isaħħu l-isforzi ta' konsolidazzjoni b'konformità mal-opinjoni li ta l-Kunsill. B’mod partikolari jassiguraw sforzi fiskali adegwati fil-ħsieb li jikkoreġu d-defiċits eċċessivi u l-objettivi baġitarji ta’ tul medju li qed joqorbu. Jużaw kwalunkwe dħul fiskali mhux mistenni sabiex jaċċelleraw l-aġġustament. Dan għandu jgħin ukoll sabiex jiġu mtejjba d-dinamiżmi tad-dejn pubbliku.
            
         
               2.
            
            
               Jiżguraw dixxiplina fiskali fil-livelli kemm nazzjonali kif ukoll subnazzjonali, partikolarment billi jintroduċu jew jirrinforzaw oqsfa fiskali f'saħħthom biżżejjed u vinkolanti.
            
         
               3.
            
            
               Ikomplu jimplimentaw riformi tas-sistemi ta' sigurtà soċjali li jiżguraw sostenibbiltà fiskali bil-kunsiderazzjoni dovuta għall-adegwatezza tal-pensjonijiet u l-benefiċċji soċjali, partikolarment billi jallinjaw is-sistemi tal-pensjonijiet mas-sitwazzjoni demografika nazzjonali.
            
         
               4.
            
            
               Itejbu l-funzjonament u l-istabilità tas-sistema finanzjarja, isegwu immedjatament l-istress tests li se jsiru madwar l-UE kollha biex jiżguraw li s-settur bankarju ikompli jsaħħaħ ir-reżiljenza tiegħu għal telf ulterjuri possibbli jew limitazzjonijiet ta' finanzjament u li istituzzjonijiet finanzjarji li mhumiex vijabbli jkunu f'pożizzjoni li jiġu ristrutturati jew joħorġu mis-suq mingħajr ma joħolqu tensjonijiet bla bżonn fis-swieq finanzjarji.
            
         
               5.
            
            
               Jirsistu fuq aktar riformi fiskali li jagħtu prijorità lil sorsi ta' tassazzjoni li jiffavorixxu t-tkabbir filwaqt li jippreservaw id-dħul ġenerali mit-taxxi, b'mod partikolari billi jbaxxu t-taxxi fuq ix-xogħol biex ix-xogħol ikun ta' benefiċċju veru; meta jnaqqsu n-nefqa pubblika, jipproteġu l-fatturi li jsaħħu t-tkabbir bħan-nefqa fuq ir-riċerka u l-iżvilupp, l-edukazzjoni u l-effiċjenza fl-użu tal-enerġija; fejn ikun meħtieġ jaġġustaw l-arranġamenti li jissettjaw il-pagi u l-mekkaniżmi tal-indiċjar b'konsultazzjoni tal-imsieħba soċjali u skont il-prattiċi nazzjonali, sabiex jiżguraw li l-pagi jkunu qed jevolvu b'konformità mal-produttività, il-kompetittività u s-sitwazzjoni tal-impjiegi.
            
         
               6.
            
            
               Jintroduċu aktar riformi sabiex isaħħu l-kompetizzjoni fis-settur tas-servizzi, b'mod partikolari billi jneħħu restrizzjonijiet inġustifikati fuq servizzi professjonali, l-industriji tal-bejgħ bl-imnut u dawk tan-netwerks;
            
         
               7.
            
            
               Jimplimentaw bis-sħiħ l-impenji li saru fil-Patt Euro Plus sabiex jissaħħaħ it-tkabbir, il-kompetittività u l-impjiegi fi ħdan iż-żona.
            
         
      Magħmul fi Brussell, it-12 ta’ Lulju 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI